Die lewe is nie maklik nie. Die wêreld waarbinne ons leef ook nie. Elkeen kan getuig hoe die wêreld en sy mense jou partykeer kan verniel. Ons hoef maar net rondom ons te kyk om die verminktes te sien... veral geestelik en emosioneel gewond, geteister, uitgedaag!
In hierdie deurmekaar en stukkende, soms anargistiese wêreld, is jou onmiddellike omgewing – jou dorp, jou huis, jou gesin – die plek waar jy laer trek as die wêreld onderstebo raak. Dis hiér waar jy jou wonde lek as die lewe nóg ’n draaibal na jou geslinger het... as dit rondom jou brand.
Maar wat gemaak as die plek waar jy skuil en laer trek sélf die plek is wat brand? Hoe gemaak as die sluimerende politieke onstabiliteit só onstabiel raak dat dit nie meer sluimer nie, maar letterlik jou veilige hawe se deur afbreek... as vernielende politieke besluite en ekonomiese chaos nie meer net op die televisie en in koerante na jou geslinger word nie, maar deur klip en yster jou vensters breek? Wat doen jy as jou eiendom en jou huisgesin se veiligheid bedreig word... as dít waaraan jy jou lewe lank gebou het en dit wat jy versamel en geërf het, dít wat sentimentele waarde het, dít wat nooit weer vervang kan word nie, die gevaar loop om permanent verlore te raak? Wat maak jy as so ’n situasie inderdaad ’n werklikheid word?
Die uitdaging lê daarin om aan te hou help vir die volgende twee tot drie maande. Terwyl die wêreld en die media aanbeweeg na die volgende nuusgebeure, hou die gemeentes aan om in hul gemeenskappe hulp en hoop te bring. ’n Besondere dankwoord aan Gemeente Outeniqua en die RDV Swellendam wat met moeitelose ywer die barmhartigheidswerk volhou.